
U   I M E   R E P U B L I K E   H R V A T S K E

R J E Š E N J E


Visoki trgovački sud Republike Hrvatske, po sucu pojedincu Ivani Mlinarić, u postupku povodom prijedloga dužnika ROBOT COMMERCE d.o.o. za trgovinu, Kamen (grad Split), Ulica 4. Gardijske brigade 43, OIB 55925906180, za sklapanje predstečajne nagodbe, odlučujući o žalbi vjerovnika JADRANŠPED d.o.o., Split, Kopilica 47 b, OIB 01049951500, protiv rješenja Trgovačkog suda u Splitu poslovni broj Stpn-103/2015 od 24. ožujka 2017., 18. svibnja 2017.


r i j e š i o    j e


	Odbija se žalba vjerovnika JADRANŠPED d.o.o., Split, Kopilica 47 b, kao neosnovana i potvrđuje rješenje Trgovačkog suda u Splitu poslovni broj Stpn-103/2015 od 24. ožujka 2017. 


Obrazloženje


	Pobijanim rješenjem odobreno je sklapanje predstečajne nagodbe s dužnikom Robot commerce d.o.o. za trgovinu, Kamen (grad Split), Ulica 4. Gardijske brigade 43, OIB 55925906180, kojom se obvezuje podmiriti vjerovnike prema rješenju.

	Protiv rješenja žalbu je podnio vjerovnik Jadranšped d.o.o. koji u bitnome navodi da je kao vjerovnik stavljen u grupu C - ostali vjerovnici s tražbinom preko iznosa od 200.000,00 kn. Kako mora otpisati 25%, to se njegova tražbina smanjuje na iznos od 153.437,18 kn, što znači da spada u grupu vjerovnika čija tražbina iznosi manje od 200.000,00 kn, a samim time je rok otplate preostalog iznosa povoljniji. Žalitelj ovom žalbom traži da se pobijano rješenje izmijeni na način da se svrsta u grupu vjerovnika gdje je rok otplate duga kraći.

	Žalba nije osnovana.

	Pobijano rješenje je ispitano na temelju odredbe čl. 365. st. 2. Zakona o parničnom postupku („Narodne novine“ broj 148/11-pročišćeni tekst, 25/11, 43/13 i 89/14; dalje: ZPP) i čl. 381. ZPP-a u vezi s odredbom čl. 66. st. 15. Zakona o financijskom poslovanju i predstečajnoj nagodbi („Narodne novine“ broj 108/12, 144/12, 81/13 i 112/13; dalje: ZFPPN) u granicama razloga navedenih u žalbi, pazeći pri tome po službenoj dužnosti na bitne povrede odredbi parničnog postupka iz čl. 354. st. 2. t. 2., 4., 8., 9., 11., 13. i 14. ZPP-a, kao i na pravilnu primjenu materijalnog prava.

	Prvostupanjski sud u postupku utvrđenja jesu li ispunjene pretpostavke za sklapanje predstečajne nagodbe, ne može ocjenjivati valjanost postupka koji se vodio pred nagodbenim vijećem, a čiji je krajnji rezultat bilo rješenje iz čl. 60. st. 10. ZFPPN-a o prihvaćanju plana financijskog restrukturiranja. Nakon što je prihvaćen Plan financijskog restrukturiranja i operativnog restrukturiranja dužnika pred Financijskom agencijom promjene Plana se ne mogu vršiti na način kako to žalitelj traži. Tako prvostupanjski sud prilikom utvrđivanja jesu li ispunjeni uvjeti za sklapanje predstečajne nagodbe ispituje jesu li ispunjeni uvjeti za sklapanje predstečajne nagodbe propisane odredbom čl. 66. ZFPPN-a, ali ne i one koje se tiču postupka provedenog pred Financijskom agencijom.

	Da bi sud mogao odobriti sklapanje predstečajne nagodbe kumulativno moraju biti ispunjene sljedeće pretpostavke: a) da su na ročištu za sklapanje te nagodbe svoj pristanak dali dužnik i vjerovnici većinom glasova čije tražbine prelaze polovinu vrijednosti utvrđenih tražbina za svaku grupu vjerovnika ili ako njihove tražbine prelaze 2/3 vrijednosti svih utvrđenih tražbina, b) ako je predložena nagodba u skladu s općim pravilima o sudskoj nagodbi i c) ako je sadržaj predstečajne nagodbe u bitnim sastojcima odgovarajući prihvaćenom planu financijskog i operativnog restrukturiranja dužnika (čl. 66. ZFPPN-a), a postojanje navedenih pretpostavki  žalitelji svojim navodima ne osporava.

	Kako žalbeni navodi nisu osnovani, a ne postoje drugi razlozi na koje drugostupanjski sud pazi po službenoj dužnosti, to je žalba odbijena kao neosnovana i potvrđeno rješenje prvostupanjskog suda o odobrenju sklapanja predstečajne nagodbe sukladno čl. 380. st. 2. ZPP-a u vezi s čl. 66. st. 15. ZFPPN-a.

U Zagrebu 18. svibnja 2017.

									SUDAC
									IVANA MLINARIĆ, v.r.

									Za točnost otpravka
									ovlašteni službenik

									BRANKICA CURMAN

